సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
India vs South Africa: రాంచీ టెస్టులో భారత్ గెలుపు రేపటికి వాయిదా..!
దక్షిణాఫ్రికాని టెస్టుల్లో క్లీన్‌స్వీప్ చేయడానికి భారత్ జట్టు 2 వికెట్ల దూరంలో ఉంది. రాంచీ టెస్టులో ఇంకా రెండు రోజుల ఆట మిగిలి ఉండగా.. ఓటమి ముంగిట ఉన్న సఫారీలు ఈరోజుకైతే భారత్ విజయాన్ని వాయిదా వేయగలిగారు.
Samayam Telugu | Updated:
Oct 21, 2019, 05:50PM IST
హైలైట్స్
రాంచీ టెస్టులో గెలుపు ముంగిట భారత్
సఫారీలను ఫాలోఆన్ ఆడించి 8 వికెట్లు పడగొట్టిన టీమిండియా
ఈరోజు ఆఖరి సెషన్‌లో భారత్‌ విజయానికి అడ్డుపడిన డిబ్రయిన్
ఇప్పటికే సిరీస్‌ని 2-0తో కైవసం చేసుకున్న భారత్
దక్షిణాఫ్రికాతో రాంచీ వేదికగా జరుగుతున్న మూడో టెస్టు మ్యాచ్‌లో భారత్ జట్టు గెలుపు ముంగిట నిలిచింది. ఆటలో మూడో రోజైన సోమవారం తొలి ఇన్నింగ్స్‌లో‌ సఫారీలను 162 పరుగులకే కుప్పకూల్చి 335 పరుగుల ఆధిక్యాన్ని అందుకున్న టీమిండియా.. వెంటనే దక్షిణాఫ్రికాని ఫాలోఆన్ ఆడించి ఈరోజు ఆట ముగిసే సమయానికి 132/8తో ఓటమి ముంగిట నిలబెట్టింది. విజయానికి భారత్ జట్టు 2 వికెట్ల దూరంలో ఉండగా.. ప్రస్తుతం క్రీజులో డిబ్రయిన్ (30 బ్యాటింగ్: 42 బంతుల్లో 4x4, 1x6), ఆన్రిచ్ నార్తేజ్ (5 బ్యాటింగ్: 12 బంతుల్లో 1x4) ఉన్నారు. టీమిండియా తొలి ఇన్నింగ్స్‌ని 497/9తో డిక్లేర్ చేసి ఉండగా.. ఫాలోఆన్ ఆడుతున్న సఫారీలు ఇంకా 203 పరుగులు వెనకబడి ఉండటం గమనార్హం.
IND vs SA 3rd Test Live Score బోర్డు కోసం క్లిక్ చేయండి..!
ఈరోజు తొలి ఇన్నింగ్స్‌ని ఓవర్‌నైట్ స్కోరు 9/2తో కొనసాగించిన దక్షిణాఫ్రికా.. భారత బౌలర్ల దెబ్బకి రెండు సెషన్లలోనే 162 పరుగులకి కుదేలైపోయింది. ఆ జట్టులో హజ్మా (62: 79 బంతుల్లో 10x4, 1x6) మాత్రమే హాఫ్ సెంచరీతో ఫర్వాలేదనపించగా.. జార్జ్ లిండే (37: 81 బంతుల్లో 3x4, 1x6), బవుమా (32: 72 బంతుల్లో 5x4) కాసేపు టీమిండియా సహనాన్ని పరీక్షించారు. భారత బౌలర్లలో ఉమేశ్ యాదవ్ మూడు వికెట్లు పడగొట్టగా.. నదీమ్, జడేజా, షమీ తలో రెండేసి వికెట్లు పడగొట్టారు. కగిసో రబాడ రనౌట్‌గా వెనుదిరిగాడు.
Read More: రాంచీలో కాంకషన్ సబ్‌స్టిట్యూట్‌.. భారత్‌లో ఫస్ట్
తొలి ఇన్నింగ్స్‌లో 335 పరుగుల భారీ ఆధిక్యాన్ని అందుకున్న భారత్.. వెంటనే దక్షిణాఫ్రికాని ఫాలోఆన్ ఆడించింది. అయితే.. రెండో ఇన్నింగ్స్‌లోనూ సఫారీ బ్యాట్స్‌మెన్‌ల ఆటతీరు మారలేదు. తొలి ఇన్నింగ్స్‌లో 4 పరుగులకే ఔటైన డికాక్.. రెండో ఇన్నింగ్స్‌లోనూ 5 పరుగులకే వికెట్ చేజార్చుకున్నాడు. ఇక మరో ఓపెనర్ డీన్ ఎల్గర్ (16) గాయపడి రిటైర్డ్ హర్ట్‌గా వెనుదిరగగా.. హజ్మా డకౌటయ్యాడు. వీరితో పాటు కెప్టెన్ డుప్లెసిస్ (4), వైస్ కెప్టెన్ బవుమా (0), కీపర్ హెన్రిచ్ క్లాసెన్ (5) కూడా తేలిపోవడంతో.. దక్షిణాఫ్రికా ఓటమి ఖాయమైపోయింది. ఆయితే.. ఆఖరి సెషన్ చివర్లో పట్టుదలతో బ్యాటింగ్ చేసిన డిబ్రయిన్ (కాంకషన్ సబ్‌స్టిట్యూట్‌) .. ఆన్రిచ్‌తో కలిసి భారత్ విజయాన్ని మంగళవారానికి వాయిదా వేశాడు. భారత బౌలర్లలో మహ్మద్ షమీ మూడు, ఉమేశ్ రెండు, జడేజా, అశ్విన్ తలో వికెట్ తీశారు. మూడు టెస్టుల ఈ సిరీస్‌ని ఇప్పటికే భారత్ 2-0తో కైవసం చేసుకున్న విషయం తెలిసిందే.